Dr Chern vu dr christliche Religion rüehrt nooch ihrem Selbstverständnis us ere Zuewendig Gottes an dr Mensch. In sällere Zuewendig, wu sich dr Herrgott drbi offebart bzw. sich selber erschliesst, wird d'Beziegig Mensch-Welt-Gott chlärt. Wie alli Religione mit Exklusivitätsaspruch verstoht sich s'Christetum selber entweder als dr älleinig Ort, wo sich dr Herrgott dr Mensche zuegwendet het oder zuemindest als dr Ort, wo er säll in agmessenster, chlärtister un uüberholbarer Wiis due het. Nooch dr ersten Position werre alli andere Religione als uzuelässigi un umöglichi Versuech vum Mensch angluegt, mit sine Astrengige un "Wercher" im Gott, oder des, was er defür haldet, z'gfalle un sich ihm z'nächere; die ander siht sälli Versuech als uzueriichend chlärti a. Sälli Chlärig, wo in Gottes Offebarig gschiht, isch aber fer beidi vu sällene Positione e Gschenk (Gnade) Gottes, kei aktivs Due vum Mensch.